Sp-Arnstad gir abort­refs: – Venstre og KrF må roe seg ned
Sp-toppen sier hun er «ganske sikker» på at det kommer abortforslag fra regjeringen. – Vi må ikke gjøre dette til en sak der vi skal lage vinnere og tapere, sier Marit Arnstad (Sp) til VG. Som parlamentarisk leder er hun en av Sps mektigste. Arnstad retter pekefingeren mot to av sine kolleger på Stortinget:  – De fleste har hittil tatt diskusjonen om abort på en rolig og fornuftig måte. Men det er to store unntak: Venstre og KrF, som stiller seg i hvert sitt hjørne og lager bråk. Det er forventninger til at regjeringen legger frem et forslag om ny abortlov denne våren, der grensen for selvbestemt abort utvides fra 12 til 18 uker – til tross for at Sp er imot. Mens KrF er imot ny abortgrense, frykter Venstre at Sp skal blokkere en ny lov i regjering. – Sitter i et hjørne Arnstad mener de to partiene bruker splittende retorikk: – Olaug Bollestad sitter i et hjørne, og sier at vi får et fattigere samfunn hvis vi ikke gjør som KrF vil. Ingvild Wetrhus Thorsvik står på motsatt side og sier at Sp vil holde andre partier som gissel.  – De bruker ord jeg ikke synes de skal bruke om folk som har en annen oppfatning enn dem. Venstre og KrF må roe seg ned, fortsetter hun. Onsdag sa Venstre-Thorsvik til VG at hun frykter at regjeringen ikke vil foreslå en ny abortlov. – Jeg er ganske sikker på at regjeringen kommer frem til et eller flere forslag i denne saken, og at Stortinget vil få si sin mening, sier Arnstad til VG. I desember Arnstad til Vårt Land at det ikke var avklart om det kommer et lovforslag fra regjeringen.  – Grunnen til at jeg sa det, var at jeg ikke visste hvordan regjeringen ville gripe det an, sier hun nå. – Uansett hvordan denne saken blir løst, og den kommer til å bli løst, vil den komme til behandling i Stortinget før eller siden. Da får partiene mulighet til å si sin mening, fortsetter Arnstad. – All mulig respekt De aller fleste tar abort før uke 12, og nesten alle som søker abort mellom uke 12 og uke 18 får ja i nemnd. Arnstad vil selv stemme for dagens grense: – Jeg kommer nok til å stemme i tråd med Sps program, sier hun og fortsetter: – Men jeg har all mulig respekt for de i mitt parti som vil stemme for 18 uker. De står fritt til å stemme etter sin overbevisning.  Arnstad understreker at utfallet av en abortavstemning i Stortinget ikke er gitt, siden representantene i flere partigrupper står fritt til å stemme slik de selv vil. VG har tidligere skrevet om Frp-representantene som vil stemme for ny lov. – Folk har ulike grunner, og jeg har stor respekt for de som stemmer annerledes enn meg. Jeg har ikke noe behov for å si at de svikter noe, tar noen til gissel eller skaper et fattigere samfunn. Det er unødvendig, sier Arnstad. – Komme tilbake Onsdag forsøkte helseminister Ingvild Kjerkol å berolige Venstre: – Thorsvik trenger ikke være bekymret, skrev hun i en SMS til VG.  Men hun svarte ikke klart på om regjeringen vil komme med et forslag: – Hurdalsplattformen har avklart hvordan denne saken skal håndteres mellom partiene i regjering og som jeg svarte henne vil jeg komme tilbake med forslag til prosess, skrev Kjerkol.
Sps parlamentariske leder Marit Arnstad er «ganske sikker» på at regjeringen kommer med et eller flere abortforslag. Abortutvalget anbefalte i desember å utvide grensen for selvbestemt abort fra 12 til 18 uker. Sp er imot dette, mens Ap er for.  Arnstad mener Venstre og KrF skaper unødig bråk og splittelse om abortsaken.